Twitterissä seurattiin sunnuntaina 24. helmikuuta kiistelyä Aalto-yliopiston työelämäprofessorin Pekka Mattilan ansioista. Keskustelun aloitti Kauppalehden päätoimittaja Arno Ahosniemi, joka ylisti Mattilan tuoretta kolumnia hotellihuoneiden kelvottomista sängyistä.

Mediakasvatuksen parissa työurallaan toiminut Pirjo-Riitta Puro puuttui siihen, että lehti nimitti Mattilaa kolumnin yhteydessä professoriksi ilman työelämä-etuliitettä.

Työelämäprofessorilla ei ole yliopistoprofessorin akateemista taustaa. Usein heidät palkataan yliopistojen ulkopuolelta, esimerkiksi liiketoiminnan parista.

Ja @pirjoriitta47 sekä Professoriliitto voisivat käyttää hieman aikaa myös omien saavutustensa kriittiseen arviointiin. Joskus sellainen itsekkyys olisi ihan tervettä. — Pekka Mattila (@pekkamattila) February 23, 2019

Lopulta Mattila arvioi, että hänen omat ansionsa “pesevät ainakin julkaisulaadulla monet parikymmentä vuotta vanhemmat professorit, joilla on ollut 100% työaika”.

Twiittiketjuun ilmestyi myös Jukka-Pekka Puro, viestintätutkija ja dosentti Turun yliopistosta.

Ihan oikeasti, eikä pahalla: olen istunut 6 vuotta tehtäväntäyttötoimikunnassa. Olet loistava puhuja ja terävä ajattelija, mutta se on eri asia kuin akateeminen meritoitumimen. En ymmärrä miksi lähdit äitini kanssa siitä, että olet pätevämpi kuin useimmat proffat. Et vain ole. — Jukka-Pekka Puro (@JiiPeePuro) February 24, 2019

Vastaavanlaisia vääntöjä Twitterissä on lähes päivittäin. Ne keräävät yleisöä ja tykkäyksiä jaetaan. Sanailu oli tälläkin kertaa tiukkaa, mutta törkeyksiin ei menty.

Yllätys oli suurehko, kun Jukka-Pekka Puro esitteli jo samana iltana saamaansa sähköpostia. Mattila oli kirjoittanut Purolle ja Turun yliopiston rehtorille Kalervo Väänäselle viestin, jossa ilmoitti, että Puron kommentit “ovat omiaan johtamaan tutkintapyyntöön kunnianloukkauksesta”.

Pelotevaikutusta tehostaakseen Mattila sivalsi, että hänen asiaansa hoitaa Dittmar & Indrenius -asianajotoimisto. Rehtorin liittäminen asiaan johtunee siitä, että Mattila toivoo tämän puuttuvan työntekijän some-kommentointiin.

On vaikea hahmottaa, mikä Puron twiiteistä voisi ylittää syytä epäillä -kynnyksen. Poliisi tietysti arvioi aikanaan, onko työelämäprofessorin ansiot kyseenalaistettu rikollisella tavalla. Jos siis tutkintapyyntö ylipäätään päätyy poliisin pöydälle.

Johtajakoulu Aalto EE:tä vetävä Mattila on arvonsa tunteva vaikuttaja, jonka omat otteet korkeakoulusäätiön yrityksessä ovat herättäneet muutakin kuin ihailua. Kerroimme hänen johtamistyylistään Aallon harjalla –jutussamme maaliskuussa 2018.

Keskellä yötä julkaisukelvottomia posteja, itkemistä työpäivän jälkeen, pelon ilmapiiri. Näin osa työntekijöistä kommentoi Mattilan johtamista.

Jutunteon aikana selvisi, että tutkintapyynnön uhka on Mattilalle itselleenkin tuttu.

Hänen entinen työnantajansa Management Events paljasti Mattilan ja kahden muun työntekijän salaisen operaation. Mattilan työkäytössä olleelta tietokoneelta saatiin palautettua tuhottuja asiakirjoja, joista selvisi, että kolmikko oli siirtänyt vaivihkaa asiakkaita uudelle yritykselleen.

Management Eventsissä oli jo rikosilmoitus valmiina, mutta riita sovittiin käräjäoikeuden portailla. Lähtijät sitoutuivat maksamaan yritystensä kautta 240 000 euron korvaukset entiselle työnantajalleen.

Mattila on tunnettu bisnespuhuja, joka jakaa näkemyksiään useissa eri medioissa, nykyään myös Ylen verkkosivuilla.

Helmikuussa 2018 hän herätti närkästystä kirjoittaessaan Apu-lehden blogissaan, että hallituksen aktiivimalli ”kohdistuu lähinnä kaikkein veltoimpiin työttömiin, jotka eivät saa mitään aikaan työllistyäkseen uudelleen”.

Yliopistoväki puolestaan hermostui hallituksen leikkausten yhteydessä syksyllä 2016, kun Mattila ilmoitti, ettei ole eläissään nähnyt yhtä tehottomia työpaikkoja kuin yliopistot.

En tiedä, mitä kaikkea Mattila opettaa johtajille koulussaan, mutta toivottavasti opetukseen sisältyy myös tämä perinteinen julkisuusoppi: mitä vaikutusvaltaisemmassa asemassa olet, sitä enemmän kritiikkiä sinun tulee sietää.

Ja mitä kovempia otteita itse käytät, sitä paksumman nahan joudut kasvattamaan.

Päivitys 26.2. kello 9.26:

Jukka-Pekka Puro ilmoitti illalla 25. helmikuuta, että Mattila ei tee tutkintapyyntöä poliisille.

”Olemme keskustelleet asian suoraan keskenämme ja lyöneet kättä päälle. Asia ei etene poliisille, asianajajille, eikä yliopistoillakaan”, Puro kirjoitti.